የኢትዮጵያ፣ የግብፅና ሱዳን ሶስተኛው የውሃ ሚኒስትሮች ስብሰባ ቀጣይ ውይይት ለማድረግ በመስማማት ተጠናቀቀ
አዲስ አበባ፤ ትህሳስ 30/2006 (ዋኢማ) – የኢትዮጵያ፣ የግብፅና ሱዳን ሶስተኛው የውሃ ሚኒስትሮች ስብሰባ ቀጣይ ውይይት ለማድረግ በመስማማት ተጠናቀቀአዲስ አበባ ታህሳስ 29/2006 የኢትዮጵያ፣ ግብፅና ሱዳን የሶስትዮሽ ሶስተኛው የውሃ ሚኒስትሮች ስብሰባ ቀጣይ ውይይት ለማድረግ በመስማማት መጠናቀቁን የውሃ፣ መስኖና ኢነርጂ ሚኒስትር አስታወቁ፡፡ የታላቁ የኢትዮጵያ ሕዳሴ ግድብ ግንባታ በመላው የኢትዮጵያ ሕዝብ ተሳትፎ በተያዘለት ዕቅድ መሰረት እየተካሄደ መሆኑንም ገለጹ፡፡ሚኒስትሩ አቶ አለማየሁ ተገኑ ዛሬ አዲስ አበባ ውስጥ ከኢትዮጵያ ዜና አገልግሎት ጋር ባደረጉት ቃለ ምልልስ እንደገለጹት የኢትዮጵያ፣ ሱዳንና ግብፅ የሶስትዮሽ ሶስተኛው የውሃ ሚኒስትሮች ስብሰባ ባለፈው ቅዳሜና እሁድ በሱዳን ርዕሰ መዲና ካርቱም ተካሂዷል፡፡በስብሰባው ላይ በእሳቸው የተመራ 9 አባላት ያሉት የኢትዮጵያ ልዑካን ቡድን ተካፍሎ መመለሱንም ገልጸዋል፡፡የኢትዮጵያ፣ ግብፅና ሱዳን የሶስትዮሽ የሚኒስተሮች ስብሰባ ዋና ዓላማ በታላቁ የኢትዮጵያ ሕዳሴ ግድብ ዓለም ዓቀፉ የኤክስፐርቶች ፓነል የሰጠው ምክር – ሃሳብ አተገባበር ክትትል ላይ መምከርና ማዕቀፍ ማዘጋጀት እንደነበር አስታውቀዋል፡፡ከአሁኑ ስብሰባ በፊት እንደ አውሮጳውያን አቆጣጠር ኅዳር 4 እና ከታህሳስ 8 እስከ ታህሳስ 9 ቀን 2013 ዓ.ም. ሁለት ተከታታይ የሶስትዮሽ ስብሰባ ተካሂዶ የአተገባበር ክትትሉን ማዕቀፍ ለመዘርጋት የሚያስፈልጉ በርካታ ጉዳዮች ላይ ስምምነት መደረሱን ተናግረዋል፡፡ስምምነት ባልተደረሰባቸው ጉዳዮች ውይይት ለመቀጠል በተደረሰው ስምምነት መሰረት ሦስተኛው ስብሰባ መካሄዱንና ስብሰባውም ስምምነት ባልተደረሰባቸው ጉዳዮች ላይ በመነጋገር የምክክር ሂደቱን ወደ ትግበራ ክትትል ያሸጋግራል ተብሎ ይጠበቅ ነበር ብለዋል፡፡እንደ አቶ አለማየሁ ገለጻ በሦስተኛው የውሃ ጉዳይ ሚኒስትሮች ስብሰባ ላይ ቀርበው ከነበሩ የመወያያ ጉዳዮች መካከል ዓለም ዓቀፉ የኤክስፐርቶች ፓነል ኢትዮጵያ፣ ግብፅና ሱዳን በጋራ እንዲያጠኑ የሰጠው ምክረ – ሃሳብ ውስጥ የተካተቱ የሁለቱ ጥናቶች ሪፖርት ላይ በቴክኒክ ደረጃ ልዩነት ቢከሰት የብሔራዊ ኮሚቴ አባላት ጉዳዩን ለሚኒስትሮች አቅርበው ልዩነቱን በስምምነት እንዲፈቱ ይደረጋል የሚል ነበር፡፡ሚኒስትሮቹ መስማማት ካልቻሉ ስምምነት እንዲደረስ የሚረዱ ሙያዊ ሃሳብ የሚያቀርቡ ዓለም ዓቀፍ ፓናል ይቋቋማል የሚል እንደነበረም ገልጸዋል፡፡በአገራቱ መካከል ልዩነት የተከሰተው ፓናሉ የሚቋቋመው ጥናቶቹ አልቀው በመጨረሻ ሪፖርት ግምገማ ላይ ስምምነት መድረስ ካልተቻለ ብቻ ነው የሚለውን የኢትዮጵያና ሱዳን ሐሳብ ግብፅ አልተቀበለችውም ብለዋል፡፡ግብፅ ፓናሉ ከሦስትዮሽ የኤክስፐርቶች ኮሚቴ ጎን ለጎን ተቋቁሞ በኮሚቴውና ጥናቱን በሚያጠኑ ድርጅቶች ጣልቃ እንዲገባ ፍላጎት አንዳላት ተናግረዋል፡፡አቶ አለማየሁ እንደተናገሩት ኮሚቴው የሚቋቋመው በሶስቱ አገራት ሚኒስትሮች የጋራ ውሳኔ ነው የሚለውን የኢትዮጵያና የሱዳን አቋም ግብፅ አልተቀበለችውም፡፡እንደ ኢዜአ ዘገባ ግብፅ ጉዳዩን ወደ ፓናል ለማቅረብ የጋራ ውሳኔ አያስፈልግም የሚል አቋም መያዟንም ገልጸዋል፡፡  ይህ የግብፅ አቋም ከስብሰባው መጀመሪያ አንስቶ ያልተለወጠ በመሆኑ ውይይቱን መቀጠል እንዳልተቻለ ጠቅሰው መተማመን የማጎልበት መርህ በሚል በዓለም ዓቀፉ የኤክስፐርቶች ፓነል ምክረ – ሃሳብም ሆነ ከስብሰባው አጀንዳ የማይገናኝ ጉዳይ ቢያነሱም ኢትዮጵያ ከፈረመችውና ካፀደቀችው ከናይል የትብብር ማዕቀፍ ጋር የሚጻረሩ በመሆናቸው ለውይይት እንዳይቀርቡ መደረጉን አስረድተዋል፡፡የሦስቱ አገራት በጋራ በሚያስጠኑት ጥናት በዓለም ዓቀፍ አማካሪ የሚከናወን በመሆኑና ጥናቱን ለመከታተል በአገራቱ ባለሙያዎች አቅም መጠቀም ሲቻል ይህንን ክትትል ለማድረግ ሌላ ዓለም ዓቀፍ ፓናል ማቋቋም በምንም መስፈርት ተቀባይነት ስለሌለው አላስፈላጊ እንዳልሆነ በስብሰባው ላይ መገለጹንም ተናግረዋል፡፡የሦስቱ አገራት ልዑካን ውይይቱ መቀጠል እንዳለበት በማመን ወደፊት በሚወሰን ቦታና ጊዜ ለመገናኘት በመስማማት ስብሰባው መጠናቀቁን ገልጸዋል፡፡  አቶ አለማየሁ እንደገለጹት የታላቁ የኢትዮጵያ ሕዳሴ ግድብ ግንባታ በመላው የኢትዮጵያ ሕዝብ ተሳትፎ በተያዘለት ዕቅድ መሰረት እየተካሄደ ነው፡፡የግድቡ ግንባታ ዓለም ዓቀፍ ደረጃን በጠበቀ መልኩ እየተካሄደ መሆኑንና በታቀደው ጊዜ ለማጠናቀቀቅ ቀን ከሌት ርብርብ እየተካሄደ መሆኑንም አታውቀዋል፡፡  